Document ID: 31993D0602

ΑΠΟΦΑΣΗ ΤΗΣ ΕΠΙΤΡΟΠΗΣ της 19ης Νοεμβρίου 1993 σχετικά με ορισμένα μέτρα προστασίας που αφορούν την αφρικανική πανώλη των χοίρων στην Πορτογαλία (93/602/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 90/425/ΕΟΚ του Συμβουλίου της 26ης Ιουνίου 1990 σχετικά με τους κτηνιατρικούς και ζωοτεχνικούς ελέγχους που εφαρμόζονται στις ενδοκοινοτικές συναλλαγές ορισμένων ζώντων ζών και προϊόντων ενόψει της ολοκλήρωσης της εσωτερικής αγοράς (1), όπως τροποποιήθηκε τελευταία από την οδηγία 92/118/ΕΟΚ του Συμβουλίου (2), και ιδίως το άρθρο 10 παράγραφος 4,
την οδηγία 89/662/ΕΟΚ του Συμβουλίου της 11ης Δεκεμβρίου 1989 σχετικά με τους κτηνιατρικούς ελέγχους που εφαρμόζονται στο ενδοκοινοτικό εμπόριο με προοπτική την υλοποίηση της εσωτερικής αγοράς (3), όπως τροποποιήθηκε τελευταία από την οδηγία 92/118/ΕΟΚ, και ιδίως το άρθρο 9 παράγραφος 4,
Εκτιμώντας:
ότι συνεπεία των κρουσμάτων αφρικανικής πανώλης των χοίρων που εκδηλώθηκαν στην περιοχή του Alentejo της Πορτογαλίας, η Επιτροπή θέσπισε την απόφαση 93/531/ΕΟΚ της 15ης Οκτωβρίου 1993 σχετικά με ορισμένα μέτρα προστασίας που αφορούν την αφρικανική πανώλη των χοίρων στην Πορτογαλία (4), όπως τροποποιήθηκε τελευταία από την απόφαση 93/582/ΕΚ (5)-
ότι τα μέτρα που θεσίζονται βάσει της απόφασης 93/582/ΕΟΚ, θα πρέπει να είναι προσωρινού χαρακτήρα-
ότι, ενόψει των συναλλαγών ζώντων χοίρων, νωπού χοιρείου κρέατος και ορισμένων προϊόντων με βάση το κρέας, τα κρούσματα αφρικανικής πανώλης των χοίρων ενδέχεται να θέσουν σε κίνδυνο τις αγέλες άλλων κρατών μελών-
ότι, βάσει των πληροφοριών που παρείχε η Πορτογαλία σχετικά με την εκεί κατάσταση, όσον αφορά την αφρικανική πανώλη των χοίρων, κατέστη δυνατή η οργάνωση σε περιφέρειες των συναλλαγών ζώντων χοίρων, νωπού κρέατος και ορισμένων προϊόντων με βάση το κρέας-
ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Κτηνιατρικής Επιτροπής,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
1. Η Πορτογαλία δεν πρέπει να αποστέλλει σε άλλα κράτη μέλη ζώντα ζώα του χοίρειου είδους, που προέρχονται από περιοχές της επικράτειάς της που περιγράφονται στο παράρτημα Ι.
2. Η Πορτογαλία δεν πρέπει να αποστέλλει στα άλλα κράτη μέλη ζώντα ζώα του χοίρειου είδους που κατάγονται από εκμετάλλευση που βρίσκεται σε περιοχή εκτός των ορίων της περιοχής που περιγράφεται στο παράρτημα Ι, εκτός εάν τα ζώα:
- προέρχονται από εκμετάλλευση στην οποία δεν εισήχθησαν ζώντες χοίροι κατά τη διάρκεια των 30 ημερών, αμέσως πριν από την αποστολή των εν λόγω χοίρων,
- υποβλήθηκαν σε δύο δοκιμές για αντισώματα κατά του ιού της αφρικανικής πανώλους των χοίρων, με μεταξύ τους διάστημα τουλάχιστον 14 ημερών και έδωσαν αρνητικά αποτελέσματα,
- υποβλήθηκαν κατά το χρόνο χορήγησης του πιστοποιητικού, την ημέρα της φόρτωσης, στην κλινική εξέταση που απαιτείται βάσει της οδηγίας 64/432/ΕΟΚ του Συμβουλίου της 26ης Ιουνίου 1964 περί προβλημάτων υγειονομικού ελέγχου στον τομέα των ενδοκοινοτικών συναλλαγών βοοειδών και χοιροειδών (6) στη μονάδα καταγωγής. Η εξέταση περιλαμβάνει όλους τους χοίρους και τις σχετικές εγκαταστάσεις στη μονάδα καταγωγής. Τα ζώα ταυτοποιούνται διά ενωτίων στη μονάδα καταγωγής, έτσι ώστε να είναι δυνατή η εξακρίβωση της προέλευσης. Τα μέσα μεταφοράς πρέπει να φέρουν επίσημη σφραγίδα.
3. Οι ενδοκοινοτικές μετακινήσεις των ζώων που αναφέρονται στην παράγραφο 2 επιτρέπονται μόνο μετά την πάροδο τριών ημερών από την κοινοποίησή τους στην αρμόδια αρχή του κράτους μέλους προορισμού.
Άρθρο 2
1. Η Πορτογαλία δεν πρέπει να αποστέλλει στα άλλα κράτη μέλη νωπό χοίρειο κρέας και προϊόντα με βάση το κρέας χοίρου που προέρχονται από χοίρους εκμεταλλεύσεων, οι οποίες βρίσκονται σε τμήματα της επικράτειάς της που περιγράφονται στο παράρτημα Ι.
2. Οι περιορισμοί που περιγράφονται στην παράγραφο 1 δεν ισχύουν για τα προϊόντα με βάση το κρέας που έχουν υποβληθεί σε μία από τις επεξεργασίες που ορίζονται στο άρθρο 4 παράγραφος 1 στοιχείο α) της οδηγίας 80/215/ΕΟΚ του Συμβουλίου της 22ας Ιανουαρίου 1980 περί υγειονομικών προβλημάτων στις ενδοκοινοτικές συναλλαγές προϊόντων με βάση το κρέας (7).
3. Το νωπό χοίρειο κρέας και τα προϊόντα με βάση το κρέας χοίρου που προέρχονται από χοίρους, οι οποίοι κατάγονται από μονάδες που βρίσκονται εκτός της περιοχής που περιγράφεται στο παράρτημα Ι και που αποστέλλονται σε άλλα κράτη μέλη, πρέπει να πληρούν τους ακόλουθους όρους:
α) οι χοίροι πρέπει να έχουν παραμείνει στη μονάδα καταγωγής τους για τουλάχιστον 21 ημέρες, πριν από την αποστολή τους σε σφαγείο και δεν εισήχθησαν στην εν λόγω μονάδα άλλοι χοίροι, κατά τη διάρκεια της ίδιας περιόδου-
β) όλοι οι χοίροι που πρόκειται να αποσταλλούν, πρέπει να έχουν υποβληθεί, εντός δέκα ημερών πριν από την αποστολή τους σε σφαγείο, σε ατομική ορρολογική εξέταση για αφρικανική πανώλη του χοίρου και να έχουν δώσει αρνητικά αποτελέσματα-
γ) όλοι οι χοίροι που πρόκειται να αποσταλλούν, πρέπει να έχουν ταυτοποιηθεί διά ενωτίου ή δερματοστιξίας, πριν από τη δειγματοληψία-
δ) όλα τα ζώα της μονάδας καταγωγής υποβάλλονται σε κλινική εξέταση, από εντεταλμένο κτηνίατρο, εντός 24 ωρών πριν από την αποστολή τους-
ε) κατά τη διάρκεια των προηγούμενων 60 ημερών, δεν υπήρχαν στη μονάδα καταγωγής χοίροι που κατάγονται από την περιοχή που αναφέρεται στο παράρτημα Ι-
στ) οι χοίροι πρέπει να συνοδεύονται, έως το σφαγείο, από έγγραφο υγειονομικής καταλληλότητας (Guia sanitaria de transito de suinos) που εκδίδεται από επίσημο κτηνίατρο, ο οποίος δηλώνει ότι τηρούνται τα προαναφερόμενα σημεία.
Άρθρο 3
1. Το υγειονομικό πιστοποιητικό που προβλέπεται στην οδηγία 64/432/ΕΟΚ που συνοδεύει τους χοίρους που αποστέλλονται από την Πορτογαλία, πρέπει να συμπληρώνεται ως εξής:
"Ζώα, σύμφωνα με την απόφαση 93/602/ΕΚ της Επιτροπής της 19ης Νοεμβρίου 1993 σχετικά με ορισμένα μέτρα προστασίας που αφορούν την αφρικανική πανώλη των χοίρων στην Πορτογαλία."
2. Το κρέας που παράγεται σύμφωνα με τις διατάξεις του άρθρου 2 παράγραφος 3 και το οποίο αποστέλλεται από την Πορτογαλία, πρέπει να συνοδεύεται από πιστοποιητικό που χορηγείται από επίσημο κτηνίατρο. Στο πιστοποιητικό πρέπει να αναφέρονται οι ακόλουθες λέξεις:
"Κρέας, σύμφωνα με την απόφαση 93/602/ΕΚ της Επιτροπής της 19ης Νοεμβρίου 1993 σχετικά με ορισμένα μέτρα προστασίας που αφορούν την αφρικανική πανώλη των χοίρων στην Πορτογαλία."
3. Τα προϊόντα με βάση το κρέας που παράγονται σύμφωνα με τις διατάξεις του άρθρου 2 παράγραφοι 2 και 3 και τα οποία αποστέλλονται από την Πορτογαλία πρέπει να συνοδεύονται από το υγειονομικό πιστοποιητικό που αναφέρεται στο άρθρο 3 παράγραφος 9 στοιχείο β) σημείο ii) της οδηγίας 77/99/ΕΟΚ του Συμβουλίου της 21ης Δεκεμβρίου 1976 περί υγειονομικών προβλημάτων που επηρεάζουν τις ενδοκοινοτικές συναλλαγές προϊόντων με βάση το κρέας (1). Στο πιστοποιητικό πρέπει να αναφέρονται οι ακόλουθες λέξεις:
"Προϊόντα, σύμφωνα με την απόφαση 93/602/ΕΚ της Επιτροπής της 19ης Νοεμβρίου 1993 σχετικά με ορισμένα μέτρα προστασίας που αφορούν την αφρικανική πανώλη των χοίρων στην Πορτογαλία."
Άρθρο 4
1. Η Πορτογαλία πρέπει να εξασφαλίζει ότι οι χοίροι εκμεταλλεύσεων που βρίσκονται στην περιοχή που περιγράφεται στο παράρτημα Ι, δεν αποστέλλονται σε άλλα τμήματα της επικράτειας της Πορτογαλίας, τα οποία βρίσκονται εντός των ορίων αυτής της περιοχής.
2. Κατά παρέκκλιση των διατάξεων της παραγράφου Ι, οι χοίροι προς σφαγή είναι δυνατόν να αποστέλλονται από εκμεταλλεύσεις που βρίσκονται στην περιοχή που περιγράφεται στο παράρτημα Ι, σε εγκεκριμένο για το σκοπό αυτό σφαγείο, το οποίο βρίσκεται εκτός των ορίων αυτής της περιοχής, υπό τις εξής προϋποθέσεις:
- πρέπει να τηρούνται οι διατάξεις του άρθρου 2 παράγραφος 3 στοιχεία α), β), γ) και δ),
- οι χοίροι πρέπει να συνοδεύονται, έως το σφαγείο, από έγγραφο υγειονομικής καταλληλότητας (Guia sanitaria de transito de suinos) που εκδίδεται από επίσημο κτηνίατρο, ο οποίος δηλώνει ότι, για τους εν λόγω χοίρους, τηρούνται οι διατάξεις της ανωτέρω περίπτωσης και ότι οι χοίροι έχουν σημανθεί, έτσι ώστε να διευκρινίζεται το ότι κατάγονται από την περιοχή που περιγράφεται στο παράρτημα Ι,
- οι χοίροι πρέπει να μεταφέρονται σε σφραγισμένα μέσα μεταφοράς, από το κοπάδι καταγωγής έως το εγκεκριμένο για το σκοπό αυτό σφαγείο- τα μέσα μεταφοράς που χρησιμοποιούνται πρέπει να καθαρίζονται και να απολυμαίνονται πριν και μετά από κάθε ταξίδι,
- κατά την άφιξη στο σφαγείο, οι χοίροι πρέπει να φυλάσσονται χωριστά και να σφάζονται είτε χωριστά από χοίρους άλλους από αυτούς που αναφέρονται στην παρούσα παράγραφο ή την ημέρα, κατά την οποία σφάζονται χοίροι που αναφέρονται στην παρούσα παράγραφο, δεν εισέρχονται ή δεν σφάζονται άλλοι χοίροι στο ίδιο σφαγείο-
Οι εγκαταστάσεις στις οποίες σφάζονται χοίροι που αναφέρονται στην παρούσα παράγραφο πρέπει να καθαρίζονται και να απολυμαίνονται μετά από τέτοιου είδους σφαγή.
3. Η Πορτογαλία πρέπει να κοινοποιήσει προς την Επιτροπή τις επωνυμίες και τις χωροθεσίες των εγκεκριμένων σφαγείων για την παραλαβή των χοίρων προς σφαγή που αναφέρονται στην παράγραφο 2.
Άρθρο 5
Η Πορτογαλία πρέπει να διασφαλίζει ότι στο κρέας που προέρχεται από χοίρους που σφάγησαν σύμφωνα με τις διατάξεις του άρθρου 4 παράγραφος 2, εναποτίθεται και υπάρχει σήμανση υγειονομικής καταλληλότητας διαφορετική από αυτή που αναφέρεται στο σημείο 50 του κεφαλαίου ΧΙ του παραρτήματος Ι της οδηγίας 64/433/ΕΟΚ του Συμβουλίου (2).
Άρθρο 6
1. Η Πορτογαλία πρέπει να διασφαλίζει ότι το νωπό χοίρειο κρέας που προέρχεται από χοίρους που σφάγησαν στην περιοχή που περιγράφεται στο παράρτημα Ι καθώς και τα προϊόντα με βάσει τέτοιο κρέας δεν αποστέλλονται σε άλλα τμήματα της επικράτειας της Πορτογαλίας τα οποία βρίσκονται εκτός των ορίων της εν λόγω περιοχής.
2. Οι περιορισμοί της παραγράφου 1 δεν ισχύουν για προϊόντα με βάση το κρέας, τα οποία υποβλήθηκαν σε μία από τις επεξεργασίες που αναφέρονται στο άρθρο 2 παράγραφος 2.
Άρθρο 7
Τα κράτη μέλη τροποποιούν τα μέτρα που εφαρμόζουν στις συναλλαγές κατά τέτοιο τρόπο ώστε να συμμορφωθούν προς την παρούσα απόφαση. Ενημερώνουν αμέσως την Επιτροπή σχετικά.
Άρθρο 8
Η Επιτροπή παρακολουθεί την εξέλιξη της κατάστασης και μπορεί να τροποποιήσει την παρούσα απόφαση, υπό το φως νέων εξελίξεων.
Άρθρο 9
Η παρούσα απόφαση τίθεται σε ισχύ από τις 20 Νοεμβρίου 1993.
Άρθρο 10
Η παρούσα απόφαση απευθύνεται στα κράτη μέλη.
Βρυξέλλες, 19 Νοεμβρίου 1993.

Labels: 3
18
17
6